Mi u Saboru nećemo imati niti jednog svog zastupnika, niti jednog člana stranke. U dobroj vjeri učinili smo pogrešku. Ovo nije uspjeh, ovo je je razočaranje.

Ovakvim se zaključkom jučer nekoliko bliskih suradnika Milana Bandića osvrnulo na rezultate parlamentarnih izbora i, prema takvom osvrtu, zagrebački gradonačelnik uistinu je jedan od gubitnika izvanrednih parlamentarnih izbora.

Ne zato što Bandić nije postao premijer, nego zato što njegova stranka Rada i solidarnosti nije ponovila ni prošlogodišnji uspjeh.

Da, koalicija Za premijera, predvođena zagrebačkim gradonačelnikom, osvojila je dva mandata, baš kao i na lanjskim izborima u studenom, no ovaj put u Saboru neće sjediti niti jedan član njegove stranke.

Naime, sam Bandić je u 2. izbornoj jedinici osvojio mandat, a umjesto njega u Sabor će Željko Lacković, nestranački gradonačelnik Đurđevca. Lani ga je mijenjala stranačka uzdanica i zlatna olimpijka Sandra Perković. I ovoga je puta osvojio mandat u 6. izbornoj jedinici, no umjesto bliskog suradnika i prijatelja Miodraga Deme, koji je nosio listu, u Sabor će Darinko Dumbović, član Čačićevih Reformista i gradonačelnik Petrinje. Dumbović je bio drugi na listi, no osvojio je više preferencijalnih glasova od Deme. A takav rezultat ni najpesimističniji Bandić nije očekivao.

Skupa kampanja

Za razliku od lanjske kampanje, u ovu je zagrebački gradonačelnik ušao mnogo spremniji. Njegova stranka bila je iskusnija za jedne parlamentarne izbore, našla se u fokusu javnosti, kao parlamentarnoj stranci omogućeni su joj i dodatni financijski prihodi i u najmanju se ruku očekivalo, bez obzira na najave o budućem hrvatskom premijeru, da će imati vlastiti klub zastupnika sastavljen od vlastitih kadrova.

U ovu kampanju uloženo je mnogo više nego lani, kako izravno tako i posredno.

Koliko je točno potrošeno, pokazat će izvještaj Slavka Kojića, glavnog financijskog operativca stranke, dok je indirektno uloženo više od 30 milijuna kuna kroz razne socijalne mjere - od besplatnih udžbenika, preko pomoći blokiranima, uspostave statusa majke odgajateljice, do plaćanja dopunskog umirovljenicima s najnižim mirovinama. Mnogo za samo dva mandata.

- Tu se pomoglo ljudima i to nije bila pogreška. Greška se napravila kada smo otišli u veliku koaliciju. Trebali smo izaći samostalno, eventualno s Ljubom Jurčićem. Siguran sam da bismo više osvojili. No, što je tu je. Birači su tako odlučili i to treba poštovati - bila je prva reakcija bivšeg saborskog zastupnika Miodraga Deme nakon neprospavane noći, koji je dodao da stranka treba podržati HDZ u sastavljanju Vlade.

Sam Bandić jučer je, pak, izrazio nadu da će se Vlada formirati u sljedećih mjesec dana te da će njegova koalicija imati veliku ulogu u tome.

- Mislim da ćemo sudjelovati ne samo u pregovorima nego i u formiranju nove vlasti i biti jezičac na vagi - rekao je Bandić.

U izbornoj noći Bandić je objavio da klub zastupnika već ima, no nije otkrio tko je treći zastupnik uz Lackovića i Dumbovića.

Glas manjina

Poznato je da su lani u njegovu klubu bili manjinci Vladimir Bilek i Ermina Lekaj Prljaskaj, no hoće li oni uistinu s Bandićem, jučer nisu željeli odgovoriti jer, kaću, nisu zasad ništa odlučili.

- S Glasnovićem će to biti teško ostvarivo jer on predbacuje Bandiću što je nosio Titov ‘bedž’ na reveru. No, pravo pitanje za nas je čemu uopće klub kada u njemu neće biti našeg predstavnika - pitaju se naši sugovornici bliski Bandiću.

Jučer nam je nekoliko Bandićevih suradnika reklo kako je najveća pogreška učinjena što se nije nastupilo agresivnije u onim izbornim jedinicama u kojima su Bandić i partneri gotovo prešli prag na lanjskim izborima.

- Umjesto da guramo 7. i 1. izbornu jedinicu pa, na kraju krajeva, kad smo već išli s Čačićem, i 3. izbornu jedinicu, mi smo po nekoliko puta išli u Dalmaciju, hodali po Dubrovniku, Zadru i Gospiću, gdje su ljudi doslovno bježali od nas.

Tamo je HDZ doma i tu nismo imali šansu. Ako želimo biti stranka od nekog značaja, ne može od nas više glasova u prvoj imati jedino Pametno, koje je osnovano u Splitu - priznaje jedan Bandićev suradnik.

Krivi mediji

Drugi smatraju kako se pogriješilo kada se velika pažnja poklanjala Baldasaru i Čačiću.

- Osobno sam očekivao više od Baldasara, a on je kao gradonačelnik Splita, drugog najvećeg grada u Hrvatskoj, dobio oko 500 glasova. To me možda i najviše razočaralo - rekao nam je jedan od Bandićevih bliskih suradnika iz Gradske uprave.

Žejko Lacković u izbornoj noći nije mislio da je učinjena pogreška, nego je za “samo dva mandata” okrivio medije.

- Kada netko radi u korist čovjeka, kada napravite konkretne mjere, onda se to nazove populizmom i birači vam tada ne daju glas, ali ga, s druge strane, daju nekima koji obećavaju imaginarno - smatra Lacković.

HDZ Vladu može sastaviti i bez glasova Bandićevih zastupnika

S osvojena dva zastupnička mandata, u drugoj i šestoj izbornoj jedinici, Milan Bandić je u izbornoj noći najavio da će njegova koalicija imati ulogu u formiranju Vlade.

No, postavlja se pitanje hoće li HDZ uistinu trebati Bandića.

Za razliku od prošlih izbora, kada između dva velika bloka nije bilo razlike, pa je za formiranje Vlade bila presudna svaka ruka u Saboru, čime se otvarao prostor za pregovore, pa i ucjene, ovoga puta HDZ uvjerljivo vodi i dovoljno mu je da ga podrže Most i osam zastupnika manjina, čime bi Bandić postao nepotreban.

- To je realan scenarij. Most je poznat po ucjenama i moguće je da uvjetuje HDZ-u da ne koalira s Bandićem. Jednako tako, Plenković zbog pogleda iz EU neće dozvoliti cijepanje manjina. Jedino ako Most otpadne, u što sumnjamo, uistinu može postati jako bitan - rezonira jedan naš sugovornik. J tm

Greške u kampanji koalicije koje su utjecale na ishod

Prevelika koalicija

Dio članova stranke smatra da nije trebalo ići na veliku koaliciju jer je to rezultiralo slabim rezultatiom same stranke. ”Više bismo mandata osvojili sami ili eventualno s Jurčićem”, komentirali su neki u izbornoj noći.

Lokacija kampanje

Zašto smo gubili vrijeme u jedinicama u kojima nemamo šanse, pitaju se neki. “Trebalo je agresivnije nastupiti u onim izbornim jedinicama u kojima smo lani gotovo prešli prag umjesto da gubimo vrijeme po Dalmaciji i drugim utvrdama HDZ-a”.

Izbor partnera

Previše se pozornosti pridavalo Baldasaru i Čačiću, koji na kraju nisu donijeli mandat u svojim izbornim jedinicama.

Neiskorištene prilike

U ovu kampanju stranka je ušla spremnija i iskusnija za jedne parlamentarne izbore, a kao parlamentarna stranka raspolagali su i većim novčanim sredstvima.